
INTRODUCERE

Ordinele şi regulamentele băncilor naţionale/federale se aplică instituţiilor de credit (persoane juridice), sucursalelor din ţara respectivă ale instituţiilor de credit (persoane juridice străine), instituţiilor financiare nebancare, precum şi participanţilor la tranzacţiile cu instrumente de plată electronică, având ca obiect reglementarea emiterii şi utilizării pe teritoriul statului respectiv a instrumentelor de plată electronică, precum şi monitorizarea activităţii cu aceste instrumente şi a condiţiilor care trebuie îndeplinite de emitenţi, de instituţiile acceptante şi de alţi participanţi la desfăşurarea acestor activităţi de plăţi pe teritoriul ţării în cauză, indiferent de moneda în care sunt emise/denominate aceste instrumente
.

În raport de funcţiile acestora, există următoarele tipuri de carduri:

• cardul de debit - utilizatorul dispune doar de disponibilităţile băneşti proprii existente într-un cont deschis la emitent pentru efectuarea operaţiunilor acceptate de reglementările în vigoare;

• cardul de debit cu facilitate de descoperire de cont - utilizatorul poate dispune, pentru efectuarea operaţiunilor acceptate, pe lângă disponibilităţile băneşti proprii existente într-un cont deschis la emitent, şi de o anumită sumă, respectiv o facilitate de descoperire de cont, în limita unui plafon predeterminat, acordată, de regulă, în situaţia în care drepturile băneşti ale deţinătorului sunt virate regulat în contul de card;

• cardul de credit - utilizatorul dispune de disponibilităţile băneşti ale emitentului, oferite sub forma unei linii de credit, care îi permit efectuarea unor operaţiuni în limita unui plafon stabilit în prealabil;

• cardul de numerar - este utilizabil doar la ATM sau la distribuitoare de numerar pentru retragere de numerar.

În raport de prezenţa fizică a cardului, tranzacţiile prin card pot fi clasificate astfel:

   
- tranzacţii unde cardul este prezent - în spaţii comerciale tradiţionale, ATM şi ghişee de bancă - reprezintă acele tranzacţii unde banda magnetică a cardului sau cipul cardului este citită/citit electronic sau unde se obţine amprenta elementelor confecţionate în relief a cardului pe chitanţă cu ajutorul imprinterului mecanic;
   
- tranzacţii unde cardul nu este prezent - tranzacţii ordonate prin telefon, poştă, internet, unde nu există dovada participării fizice a cardului, însă pentru care deţinătorul trebuie să furnizeze parole sau coduri.

Cardul emis de o instituţie financiară nebancară este un instrument de plată electronică, respectiv un suport de informaţii standardizat, ce permite deţinătorului persoană fizică efectuarea de retrageri de numerar şi/sau de plăţi din disponibilităţi băneşti puse la dispoziţie de instituţia financiară nebancară sub forma unei linii de credit alimentate din contul acesteia deschis la o instituţie de credit. Acest card nu acordă deţinătorului accesul la un cont propriu deschis la o instituţie de credit. Instituţia financiară nebancară emitentă a cardului deschide deţinătorilor doar conturi de evidenţă.

   
În principiu, instituţiile financiare nebancare pot emite şi administra carduri de credit doar în derularea activităţilor aferente creditelor de consum.

Cardul de comerciant este instrumentul emis de un comerciant sau de un grup de comercianţi clientului lor, pentru a permite acestuia achiziţionarea de bunuri şi servicii exclusiv de la comercianţii emitenţi sau de la cei care acceptă cardul pe bază de contract. Cardul de comerciant nu acordă clientului accesul la un cont deschis la o instituţie de credit, ci foloseşte la evidenţierea valorii bunurilor şi serviciilor achiziţionate pe o anumită perioadă de timp de către un client. Acest tip de instrument nu se încadrează în categoria instrumentelor de plată electronică.

Cardul co-branded este cardul emis de un emitent împreună cu o entitate care, de regulă, are ca obiect principal de activitate comerţul sau prestările de servicii. Cardul co-branded este rezultatul asocierii a 2 parteneri, emitent şi, de regulă, comerciant, care pot împărţi veniturile rezultate din asociere, putând furniza deţinătorului/utilizatorului reduceri speciale la vânzarea de produse/prestarea de servicii de către comerciantul/prestatorul de servicii partener al emitentului.

Cardul hibrid (dual card) este cardul care conţine atât bandă magnetică, cât şi microprocesor şi care permite efectuarea unor operaţiuni combinate, specifice fiecărui tip de card.
BELGIA


Baza legală


- Legea băncilor (2014)

Analizele de piaţă confirmă faptul că trebuie realizată o minimă distincţie între cardurile universale şi cardurile cu destinaţie specială. Nu există un grad de substituire între cele două tipuri de carduri, deoarece cardurile universale pot fi adesea folosite pentru plata produselor în aceleaşi puncte de vânzare unde sunt folosite şi celelalte. Cu toate acestea, cardurile cu destinaţie specială de multe ori au avantaje specifice, care nu se aplică cardurilor universale, de exemplu, în programele de reduceri sau loialitate
.


Cardurile care dispun de facilitatea de cashback funcţionează ca orice alt card de credit. Clientul primeşte cardul de la banca sa şi-l foloseşte pentru a plăti produsele achiziţionate. Comerciantul plăteşte o taxă stabilită de banca sa pentru a putea primi plăţile realizate prin intermediul cardurilor. O parte din această taxă merge la o asociaţie financiară care este într-o strânsă conexiune cu băncile (Visa şi MasterCard fiind cei doi lideri ai asociaţiei), iar o altă parte, reprezentând comisionul interbancar, se duce la banca consumatorului (sau banca emitentă a cardului)
.

Deşi facilitatea cashback a cardurilor emise de bănci nu este nouă, fiind utilizată din anii ‘70 în SUA, ea a fost introdusă în Belgia de către entităţile bancare în anul 2011. 


În anumite cazuri, furnizorul de credit oferă servicii suplimentare partenerului comercial, cum ar fi participarea la activităţi de promovare, care pot fi facturate separat sau considerate ca parte din pachetul global. Cu toate acestea, valoarea acestor servicii este scăzută în raport cu beneficiile obţinute, în plus aceste servicii nu sunt unice şi pot fi substituite cu alte tipuri de promoţii. 

          Cardurile hibrid de magazin sunt carduri universale de credit, fiind considerate distincte numai în ceea ce priveşte canalul de distribuţie, respectiv magazinele, personalizarea produsului fiind doar un aranjament comercial cu un magazin de distribuţie. Multe carduri universale de credit de tip revolving, adică acele carduri care oferă posibilitatea de a extrage bani de pe card, sunt utilizate de fapt, de consumatorii, care nu fac uz de funcţia de credit la toate cumpărăturile sau care fac acest lucru foarte rar. Unele dintre aceste carduri oferă facilitatea de cashback pentru tranzacţii. 

             Art. 3 al legii din 12 iunie 1991 privind creditul de consum prevede că, toate contractele de credit care obligă consumatorul să ramburseze creditul în termen de cel mult trei luni şi care nu implică deschiderea unei linii de credit sau care realizează acest lucru pentru o sumă mai mică de 1.250 de euro, sunt excluse din domeniul de aplicare al legii. Acest lucru exclude facilitatea de cashback din domeniul de aplicare al legii.


Toate activităţile financiare desfăşurate de bănci sau de alte instituţii financiare, inclusiv facilitatea de cashback a unor caduri, se supun cerinţelor impuse de fondul de garantare pentru serviciile financiare, fond creat financiar prin art. 3 din Decretul regal din 14 noiembrie 2008, de punere în aplicare a Legii din 15 octombrie 2008 privind măsurile de promovare a stabilităţii financiare şi introducerea unei garanţii speciale a statului pentru creditele acordate şi pentru alte tranzacţii, în contextul stabilităţii financiare.


Conform legii, operaţiunile pe conturile proprii ale consumatorilor se desfăşoară cu:


a) instrumente ale pieţei monetare (cecuri, facturi, certificate de depozit, etc.);


b) pieţele de schimb valutar;


c) contracte futures;


d) instrumente valutare sau rate ale dobânzii;


e) valori mobiliare;


f) prestarea de servicii conexe.

FRANŢA


Baza legală
- Legea 1249/2010 privind băncile şi reglementările financiare

         
Prin noua lege a fost creat Consiliul Însărcinat cu Reglementarea Sectorului Financiar şi Monitorizarea Riscurilor Sistematice (CRFRS). Această structură cuprinde 8 membri: Ministrul Economiei în calitate de preşedinte, Guvernatorul Băncii Franţei, care este şi preşedintele Autorităţii de Control al Prudenţei Financiare (ACP), preşedintele Autorităţii Pieţelor Financiare (AMF), o agenţie publică independentă însărcinată cu protecţia investitorilor, inclusiv autoritatea de reglementare şi supraveghere a pieţelor financiare, preşedintele Autorităţii pentru Standardele de Contabilitate şi trei persoane selectate pentru competenţele lor din domeniile monetar, financiar şi economic.

           Legea desemnează AMF ca agenţie responsabilă pentru înregistrarea şi monitorizarea agenţiilor de rating, conform prevederilor Regulamentului UE nr. 1060/2009 care se aplică agenţiilor de rating al creditelor înregistrate în UE, având ca scop principal protejarea pieţelor financiare şi a investitorilor.

              Legea consolidează obligaţiile intermediarilor financiari faţă de clienţii lor. Profesioniştii din domeniul analizat, implicaţi în activităţi de solicitare financiară pot acţiona numai în numele debitorului şi în limitele serviciilor, operaţiunilor şi produselor pentru care debitorul lor este autorizat. 

Legea defineşte intermediarii bancari (intermediari în operaţiuni bancare şi servicii de plată) şi stabileşte regimul lor de activitate. Serviciile includ introducerea, prezentarea sau asistarea în încheierea operaţiunilor bancare sau a serviciilor de plată sau efectuarea oricăror lucrări sau avize preliminare pentru finalizarea acestor servicii bancare sau de plată. Toţi intermediarii financiari sunt obligaţi să se înregistreze într-un registru unic, pe care consumatorii pot să-l consulte.

GERMANIA


Baza legală

- Legea băncilor;


- Legea privind sprijinirea pieţei financiare germane.

           Potrivit prevederilor legale, autorizaţiile instituţiilor nebancare care îşi desfăşoară activitatea ca entităţi de depozitare-creditare, au intrat în vigoare din anul 2001. Toate instituţiile financiare şi băncile comerciale cu titluri care, au operat în mod legal pe piaţa de profil, până la data de 1 iulie 2002 fără autorizaţie, au fost obligate să raporteze toate activităţile către Autoritatea Federală pentru Supraveghere Financiară (BaFin) şi Banca Federală
.

           Conform ordinelor de reglementare, toate tranzacţiile semnificative între grupuri realizate din holdinguri cu activitate mixtă sau de filialele acestora în decursul unui an calendaristic se raportează către BaFin şi Deutsche Bundesbank. 
Tranzacţiile includ, în special:


- creditele;


- cauţiuni, garanţii şi alte tranzacţii;


- operaţiuni legate de activităţile proprii în sensul Legii privind Supravegherea Asigurărilor;

    
- investiţii;


- tranzacţii pentru reasigurări;


- acorduri de repartizare a costurilor.

       
O tranzacţie între companii este semnificativă dacă aceasta este egală sau mai mare cu cel puţin 5% din capitalul grupului respectiv. Dacă unul sau mai multe grupuri de întreprinderi efectuează tranzacţii cu alt grup de întreprinderi în timpul unui anumit exerciţiu financiar, acestea trebuie să fie agregate pentru fiecare contrapartidă, chiar dacă tranzacţia individuală nu atinge pragul de 5%.


Un aspect important al legislaţiei germane privind instituţiile de servicii financiare este acela că niciuna nu poate gestiona conturile clienţilor. În dreptul german gestionarea conturilor este considerată ca fiind o afacere de depozit şi necesită o licenţă bancară. Toate aceste reguli vizează protecţia consumatorului, astfel încât fondurile clienţilor sunt gestionate de o bancă cu un capital minim de 5 milioane de euro şi nu de o instituţie de servicii financiare care necesită o capitalizare minimă de 50.000 de euro. În acest mod toate facilităţile oferite pentru cardurile de credit sau de debit sunt gestionate de o bancă, sub supravegherea Băncii Naţionale.


Serviciile cu carduri de credit acoperă numai „sistemele tripartite”, în cazul în care emitentul cardului, titularul cardului şi furnizorul de servicii (acceptor a cardului) sunt entităţi diferite. Supravegherea permanentă a activităţilor financiare este reglementată prin Legea privind securitatea comerţului, precum şi în normele de conduită ale unei instituţii financiare, elaborate de Banca Federală.

Irlanda



Baza legală


- Legea privind banca centrală a Irlandei
 


CashbackIreland.com
 este un site care promovează diverse firme si oferă discount-uri la cumpărarea produselor acestora, primind un comision din vânzările care se fac prin publicitatea realizată de ei. Un procent din aceste discount-uri le revin cumpărătorilor. Banii câştigaţi pot fi transferaţi într-un cont bancar, paypal sau prin cec.

Înscrierea pe site-ul CashbackIreland este gratuită. Cu cât există mai mulţi membrii ai site-ului, cu atât puterea de cumpărare şi obţinerea de oferte mai bune de la furnizori cresc. 

Societatea respectivă păstrează o taxă de administrare anuală de 7 euro din suma obţinută. Restul este transferat în proporţie de 100% în contul Paypal al clienţilor. În cazul în care câştigurile obţinute într-o perioadă de o lună de zile depăşesc suma de 100 de euro, aceasta se va putea transfera doar într-un cont bancar.


Activitatea site-ului se supune legislaţiei financiare din Irlanda, existând necesitatea obţinerii unei licenţe pentru desfăşurarea activităţii
.


MAREA BRITANIE


Baza legală


- Financial Services and Markets Act 2000


Principalele scheme de utilizare a cardurilor de debit au fost introduse la sfârşitul anilor ‘80, în prezent existând un număr semnificativ de bănci şi societăţi nonbancare care oferă clienţilor lor facilităţi la utilizarea cardurilor de debit. Acestea permit posesorilor să efectueze plăţi care sunt debitate automat din conturile curente, de obicei, la una sau două zile după ce tranzacţia a avut loc.


Cardurile de debit Switch şi Visa pot fi folosite la terminalele EFTPOS şi de la distanţă (prin telefon, e-mail sau internet), putând fi folosite şi pentru a efectua plăţi în străinătate. Visa Electron şi Solo Switch sunt carduri de debit on-line. Ambele produse funcţionează în acelaşi mod ca şi cardurile clasice de debit, cu excepţia faptului că au nevoie la fiecare tranzacţie realizată de o autorizare on-line, indiferent de cuantumul plăţilor. Astfel, aceste carduri pot să fie emise şi pentru clienţii care nu s-ar califica în mod normal pentru obţinerea unui card de debit.


Un număr de comercianţi cu amănuntul oferă facilităţi cashback prin intermediul sistemelor electronice pe care le deţin la punctul de vânzare. Aceste facilităţi permit deţinătorilor de carduri de debit obţinerea de numerar şi de bunuri. 


Cardurile de credit emise de bănci şi alte societăţi financiare au, în general, o facilitate de credit cu o limită prestabilită. Conturile cardurilor de credit ale clienţilor sunt separate de conturile lor bancare, care pot fi deţinute de altă bancă. Creditele pot fi acoperite într-o singură tranşă, prin acoperirea integrală a creditului sau în rate lunare, minim 5% din valoarea creditului.  


Mulţi comercianţi emit propriile carduri in-store. Acestea servesc de obicei doar unui singur grup de magazine şi funcţionează pe baza unei facilităţi de credit de tip revolving. Metoda de plată nu s-a dovedit a fi populară în rândul consumatorilor. O tendinţă recentă este aceea în care comercianţii cu amănuntul, în special supermarket-urile, oferă servicii bancare, pentru aceasta având nevoie de a obţine o licenţă bancară sau de intrarea într-un parteneriat cu o bancă comercială. Un exemplu de acest fel este reprezentat de grupul Tesco, care a încheiat un parteneriat cu Royal Bank of Scotland. Tesco oferă un card de credit Visa, un cont de economii cu acces instant, produse de asigurare şi un cont care permite retrageri la ATM-uri şi plata cu cardul de debit.


Ca în multe state europene, taxele plătite de comercianţi pentru a accepta carduri de credit reprezintă un procent din valoarea tranzacţiei
, existând mecanisme de stimulare, cum ar fi puncte sau cashback. Cardurile de debit nu au de obicei caracteristici speciale, astfel încât pentru sume mici este mai ieftin pentru un comerciant de a accepta un card de debit decât unul de credit deoarece acesta ar plăti un comision procentual pe suma respectivă la bancă sau la comerciant. Majoritatea băncilor din Marea Britanie au oferit cărţi de debit cu facilităţile celor de credit, ele fiind structurile ce decid asupra sumelor returnate clienţilor pentru fiecare facilitate oferită.

OLANDA


Baza legală


- Codul de conduită EQUENS  (2014)


Sistemul de plăţi electronice este organizat printr-o asociaţie bancară special înfiinţată în acest scop - EQUENS. Comisioanele sunt cuprinse între 5-10 eurocenţi per tranzacţie, în funcţie de volumul plătit.


Utilizarea cardului de credit în Olanda este destul de scăzută, cele mai multe carduri de credit nu pot fi utilizate cu sistemul EFTPOS sau sunt percepute comisioane foarte mari pentru client. 
POLONIA


Baza legală


- Legea Băncii Naţionale a Poloniei


- Legea băncilor
 


- Legea privind serviciile de plată.

          Infrastructura sistemului financiar este format din instituţii şi sisteme care facilitează efectuarea plăţilor, organizarea tranzacţiilor financiare şi asigură transparenţa şi stabilitatea tranzacţiilor. În categoria sistemelor, legislaţia poloneză include entităţile care asigură protecţia participanţilor pe piaţa financiar-bancară şi a instituţiilor care sporesc transparenţa informaţiilor cu relevanţă în domeniu.

         Din anul 2010, funcţionarea sistemului financiar al Poloniei a fost reglementat şi este supravegheat de către Ministerul Finanţelor, Autoritatea de Supraveghere Financiară (ESFP) şi Banca Naţională a Poloniei (NBP). Consiliul de Dezvoltare al Pieţei Financiare (RRRF), structură înfiinţată în anul 2006 şi aflată în subordinea Ministerului de Finanţe are printre atribuţii aspectele legate de dezvoltarea şi reglementarea pieţei financiare a Poloniei. În martie 2010, în cadrul Consiliului a fost înfiinţat un grup de lucru care răspunde de finanţarea costurilor privind supravegherea pieţei financiare.

          Conform reglementărilor, serviciul cashback permite clienţilor să economisească sume mici de bani (până la 320 PLN, circa 80 de dolari), atunci când îşi plătesc cumpărăturile cu un card de plată la punctele de vânzare. Cashback este, prin urmare, un supliment al reţelelor bancare ATM ce facilitează accesul la bani al clienţilor. În 2010, tranzacţiile cashback au reprezentat doar 0,2% din numărul plăţilor efectuate şi 0,06% din valoarea plăţilor solicitate la ATM-uri, dar în ultimii ani a fost observată o creştere a cererii pentru acest serviciu. 


Deoarece din iulie 2014, operaţiunile bancare de plată efectuate cu carduri sunt taxate suplimentar:


• 0,5%-2% pentru cardurile de credit


• 0,5%-1,9% pentru cardurile de debit


• 0,3% pentru cardurile emise de comercianţi, 

o mare parte a beneficiilor oferite clienţilor au fost reduse, inclusiv facilitatea de cashback.


Sub rezerva dispoziţiilor legale, o bancă poate, printr-un acord scris, încredinţa unui antreprenor terţ competenţe privind îndeplinirea unor servicii de intermediere cu privire la operaţiunile bancare, pentru şi în numele băncii, cu privire la: 


a) încheierea şi modificarea contractelor de cont bancar, în conformitate cu un acord cadru aprobat de către bancă;


b) încheierea şi modificarea acordurilor privind acordarea creditelor de consum acordate persoanelor fizice, astfel cum sunt definite în legea privind creditele de consum;


c) încheierea şi modificarea acordurilor privind acordarea de credite pentru micile întreprinderi, astfel cum sunt definite în legea privind libertatea activităţilor libere;  


d) acceptarea plăţilor şi retragerilor de numerar;


e) efectuarea plăţilor şi acceptarea de rambursări la creditele şi împrumuturile în numerar acordate de bancă;


f) recuperarea creanţelor bancare;


g) efectuarea altor operaţiuni, după obţinerea unei autorizaţii acordată de către Autoritatea de Supraveghere Financiară a Poloniei.

SLOVENIA


Baza legală
- Legea băncilor (2006)

Una dintre principalele activităţi desfăşurate de bănci este emiterea şi administrarea instrumentelor de plată (cum ar fi cardurile de credit şi de călătorie sau cecurile), inclusiv emiterea de monedă electronică. 


Alte servicii sau operaţiuni care au caracteristici similare ca recunoscute reciproc se pot realiza având în vedere analiza metodei de performanţă şi a riscurilor la care sunt expuse băncile.


În plus, faţă de serviciile bancare, băncile pot efectua servicii financiare reciproc recunoscute, suplimentare şi servicii conexe.

SPANIA


Baza legală


- Legea privind securitatea activităţilor de comerţ


Regimul de reglementare spaniol pentru instituţiile de credit este prezentat într-o serie de legi şi regulamente cu scopul de a oferi autorităţilor posibilitatea de supraveghere deplină a sistemului bancar, precum şi obţinerea de informaţii cu privire la starea instituţiilor financiare spaniole sau pentru crearea de norme privind restricţionarea sau interzicerea practicilor sau a operaţiunilor care cresc riscul de insolvabilitate sau lipsa lichidităţilor. Anumite aspecte şi reguli, în principal legate de casele de economii şi de credit, sunt reglementate la nivel regional
. 


În anul 2009, Spania a reglementat un nou tip de instituţii de credit, aceste entităţi funcţionând conform prevederilor Directivei nr.2007/64 a Parlamentului European.

Multe instituţii financiare spaniole deţin o poziţie financiară solidă, având elaborate strategii prudenţiale şi de previziune pe termen lung, Banco de España, o instituţie de drept public cu personalitate juridică, având un rol important în acest sens. 


Banca Spaniei nu stabileşte politicile băncilor comerciale, dar are importante atribuţii în ceea ce priveşte supravegherea solvabilităţii şi comportamentului instituţiilor de credit şi în promovarea stabilităţii sistemului financiar al statului.


Facilităţile oferite deţinătorilor de carduri au luat amploare în ultimele două decenii, printre acestea evidenţiindu-se şi cea de cashback. 


Una dintre primele forme de cashback s-a realizat în anul 2001, cu ajutorul certificatelor de promoţie cashback. Acestea erau oferite de CashBack Sales & Administration SA (Malaga) în cadrul unui program de oferte promoţionale de reduceri de preţuri, CashBack Sales & Administration SA fiind o companie de marketing şi de promovare a produselor scoase la vânzare.

Astfel, furnizorul produselor plătea un procent din preţul produselor către un trust independent desemnat de către CashBack Sales & Administration SA, după ce erau scăzute toate cheltuielile legate de fabricarea, transportul şi comercializarea acestora. Un procent de 80% din suma plătită de furnizor era depusă în contul trustului, care avea un capital garantat, fiind administrat de un manager independent. 


Suma respectivă era garantată de Banca Internaţională, care permitea ca deţinătorul certificatului să primească înapoi un procent cuprins între 10 şi 100% din valoarea cheltuită pe produsele promoţionale. 

CashBack Sales & Administration SA avea dreptul de a schimba banca ce garanta contul cu o alta cu caracteristici similare, în beneficiul clienţilor şi al promoţiei.  


Valoarea fondurilor disponibile pentru returnare depindea de numărul de clienţi, astfel încât CashBack Sales & Administration SA nu garanta suma maximă înscrisă în certificat.

Auditul independent era realizat de o firmă desemnată de CashBack Sales & Administration SA, decizia acestei structuri fiind definitivă şi obligatorie pentru fiecare titular al unui certificat de cashback.

Pentru obţinerea banilor, deţinătorul certificatului trebuia să solicite societăţii CashBack Sales & Administration SA prin scrisoare recomandată, în termen de 21 de zile, anexând factura de cumpărare în original sau dovada de cumpărare. În cazul în care contractantul îndeplinea toate condiţiile necesare, departamentul vânzari cashback confirma că deţinătorul certificatului este eligibil pentru rambursarea sumei în termen de maxim 60 zile de la primirea documentaţiei specifice. 

Certificatul de numerar şi toate drepturile conferite de acest document puteau fi transferate altei persoane, în caz de deces al titularului, acesta fiind disponibil moştenitorilor şi succesorilor titularului. Orice obligaţie cu privire la impozitele care ar putea rezulta din plata acestor sume era în responsabilitatea exclusivă a titularului.

Termenii şi condiţiile documentului vor fi guvernate şi interpretate în conformitate cu legislaţia spaniolă, fiind supuse jurisdicţiei exclusive a instanţelor spaniole în cazurile litigioase.


Forma de desfăşurare a acestui tip de activitate s-a păstrat, diferenţa fiind aceea că certificatul de proprietate a fost înlocuit cu unul dintre tipurile de carduri.


SUEDIA


Baza legală


- Reglementările Autorităţii de Supraveghere Financiară şi orientările generale privind instituţiile de plată înregistrate ca furnizori de servicii
;


- Legea privind schimbul şi compensarea în operaţiunile financiare;


- Legea privind instrumentele financiare.


O instituţie de plată sau un prestator de servicii de plată înregistrat, care intenţionează să ofere servicii financiare conexe, trebuie să notifice acest lucru Autorităţii de Supraveghere Financiară cu cel mult o lună înainte de începerea activităţilor.


Autoritatea de Supraveghere Financiară - supraveghează fondurile pentru executarea operaţiunilor de plată; - analizează cererile de licenţă pentru furnizarea de  servicii de plată; - analizează cererile de scutire privind licenţierea; - supraveghează furnizarea de servicii de plată accesorii; operaţiunile transfrontaliere privind instituţia plăţilor; dreptul de proprietate şi evaluările de gestionare; alte activităţi care fac obiectul unei licenţe obligatorii.


Cardurile de debit au câştigat în importanţă, deoarece combină mai multe funcţii: retrageri de numerar, descoperirile de cont, plata în călătoriile internaţionale, cashback, etc. 


În Suedia, sistemele de monedă electronică utilizează tehnologia Proton, care este utilizată de toate cele trei bănci importante, ce dispun de o interoperabilitate deplină, utilizarea cardurilor fiind permisă indiferent de banca emitentă a acestora. Tranzacţiile înregistrate de terminalele POS sunt verificate de bănci în fiecare zi, obţinându-se conturile retailer-ilor şi sumele cu care acestea trebuie să fie creditate. Compensarea tranzacţiilor între o bancă emitentă şi societăţile care plătesc diferite sume în tranzacţii financiare se realizează prin intermediul sistemului de date coordonat de un departament al Băncii centrale a Suediei. 


Cardurile sunt utilizate în principal pentru plata POS, adică atunci când cumpărătorul şi vânzătorul se întâlnesc direct, plăţile fiind iniţiate electronic prin intermediul terminalelor de plată ale vânzătorului. Cardurile sunt, de asemenea, folosite pentru plăţile la distanţă, pentru achiziţionarea de produse şi servicii on-line, pentru retragerea de numerar, inclusiv cashback. 


Cardurile sunt aproape întotdeauna legate de un sistem internaţional, de obicei, Visa sau MasterCard. Unele companii nefinanciare emit diferite tipuri de carduri, aici fiind incluşi comercianţii cu amănuntul şi staţiile de benzină. De asemenea, un singur card poate avea funcţii de: card de debit, de schimb valutar şi de plată a taxelor sau poate avea o combinaţie a celor trei funcţii de bază
.


CONCLUZII

Toate contractele încheiate de bănci trebuie să cuprindă, pe lângă drepturile şi obligaţiile părţilor, clauze referitoare la:


a) descrierea instrumentului de plată electronică şi modul de folosire a acestuia, inclusiv limita disponibilului pus la dispoziţia deţinătorului, acolo unde este cazul;


b) modul de determinare a sumelor ce trebuie plătite de deţinător emitentului, reprezentând toate tipurile de taxe, comisioane şi dobânzi, dacă este cazul;


c) suma limită minimă/maximă admisă pe tip de operaţiune;


d) perioada de timp în care se va realiza debitarea sau creditarea contului deţinătorului, inclusiv data decontării, şi, pentru acele operaţiuni efectuate în contul deţinătorului care presupun emiterea de facturi pe numele acestuia, data în care debitarea va fi făcută, calculată de la emiterea facturii;


e) tipurile de tranzacţii ce pot fi efectuate cu instrumentul de plată electronică (achiziţionare de bunuri şi/sau de servicii, retragere/depunere de numerar, transfer de fonduri între conturi, constituire de depozit);


f) perioada de timp în care o tranzacţie efectuată poate fi contestată de către utilizator, inclusiv procedurile prin care această tranzacţie poate fi contestată şi reconstituită, precum şi procedurile de soluţionare a contestaţiei şi entitatea, departamentul/serviciul care se ocupă cu rezolvarea oricăror probleme privind cardurile proprii sau tranzacţiile realizate cu acestea, durata maximă acceptată pentru transmiterea răspunsului conţinând rezultatul contestaţiei, cuantumul şi modul de calculare a taxei de soluţionare, dacă este cazul;


g) tipurile de cheltuieli aflate în sarcina deţinătorului în legătură cu instrumentul de plată electronică (taxe, comisioane, alte cheltuieli, inclusiv taxa de emitere şi taxele anuale), precum şi modul de calcul al cursului de schimb utilizat în operaţiunile efectuate;


Este interzisă condiţionarea accesului comerciantului în reţeaua unei instituţii acceptante în funcţie de dimensiunea sa economică, instituţia acceptantă având însă obligaţia de a-şi asigura un management corespunzător al riscului. Accesul unui comerciant în cadrul unei reţele de acceptare poate fi refuzat în cazuri legitime.


Libertatea de operare a comerciantului acceptant sau libera concurenţă nu trebuie să fie afectate de existenţa unui contract şi/sau înţelegere scrisă, verbală sau procedurală şi/sau practică între emitenţi, procesatori, instituţiile acceptante şi furnizorii de sisteme.


Contractele încheiate de către emitenţi cu deţinătorii de carduri şi contractele încheiate de instituţiile acceptante cu comercianţii se întocmesc în scris. Părţile trebuie să stabilească clauzele contractuale cu respectarea legislaţiei în domeniu. În cazul modificării legislaţiei, se modifică şi prevederile contractuale, emitentul urmând să notifice deţinătorului, iar instituţia de credit acceptantă, comerciantului acceptant, modificările clauzelor contractuale.


În vederea promovării accesului la scheme de plăţi diferite, contractele dintre instituţiile acceptante şi comercianţii acceptanţi trebuie să nu conţină clauze care să îl oblige pe comerciantul acceptant să opereze numai în cadrul schemei care face obiectul contractului.


În general, banca acceptantă are obligaţia de a instrui comerciantul acceptant cu privire la procedurile şi intervalele de timp pentru întocmirea şi transmiterea evidenţelor şi a oricăror alte informaţii şi date necesare investigaţiilor sau care pot contribui la finalizarea decontării tranzacţiilor. De asemenea, banca acceptantă are obligaţia de a-l instrui pe comerciantul acceptant, cu care a încheiat un contract de acceptare la plată cu un instrument de plată electronică, asupra comportamentului care trebuie adoptat în caz de fraudă sau tentativă de fraudă la o plată cu un instrument de plată electronică, precum şi asupra procedurilor pentru reţinerea, respectiv blocarea instrumentului de plată electronică, şi, după caz, asupra colaborării cu autorităţile de supraveghere şi control pentru limitarea riscurilor de neplată şi de fraudă.


În cazul cardurilor de debit VISA, de exemplu, nu fiecare client este eligibil pentru a primi bani înapoi, acest lucru fiind un serviciu plătit către banca acceptantă la eliberarea cardului. De facilitatea de cashback beneficiază clienţii care fac o achiziţie cu cardul lor de debit Visa. Suma maximă care se poate ridica de la ATM este de 100 euro/tranzacţie şi nu există nicio legătură între cheltuielile realizate şi suma returnată. 


Alte bănci care utilizează facilitatea cashback oferă adesea titularului cardului posibilitatea de a alege între retragerea banilor în numerar sau folosirea de „puncte” pentru achiziţii de călătorie. De obicei, posesorii de carduri trebuie să atingă un anumit nivel de puncte pentru a răscumpăra bani sau alte beneficii. Unele cărţi de credit oferă niveluri diferite de returnare a numerarului în funcţie de suma cheltuită. De exemplu, în SUA, un deţinător de card poate obţine înapoi 5% din suma achitată la consumul de gaz,  2% la procurarea de alimente şi 1% pentru toate celelalte achiziţii.


Unii furnizori aplică o condiţie privind suma minimă de cumpărare sau adăugă o taxă fixă ​​atunci când oferă serviciul cashback.


În multe cazuri, comercianţii cu amănuntul solicită clienţilor retragerea sumei reprezentând cashback-ul până la confirmarea plăţii. Acest sistem este folosit pentru a preveni adăugarea de către casieri la factură a sumelor reprezentând cashback-ul şi  păstrarea banilor pentru ei înşişi.


Facilitatea de cashback poate avea beneficii pentru client, în multe situaţii, de exemplu în cazurile în care nu există bancomate în zonă sau ATM-urile nu au fonduri, un distribuitor local poate fi în măsură să furnizeze numerarul necesar în schimb şi să ofere mai multă flexibilitate tranzacţiilor financiare reduse.


În concluzie, băncile îşi stabilesc propria politică financiară, sub supravegherea Băncii centrale. Într-un mod similar, fiecare retailer poate să-şi stabilească politica comercială, cu respectarea legilor statului respectiv.

